Mak 11
Jisas hiykwe Jerusalem mon kokwe, king se hieyn lyawriy
(Mat 21:1-11; Luk 19:28-40; Jon 12:12-19)
1Hom yier Jerusalem ohri-ar sok lwak menkin, sa yier sowpwareney Betfage o, Betani o, mnuw Oliv mon ma lwak mon lousne. Sa Jisas hiykwe hyo ki-wayh prueysyar se peyrmawk me-ha. 2Hiy hme kiynak-me, "Hohkwe yier hoho inour mon ma lwak seriey ley e. Hoh yier serey lyawriy ankin, hohkwe donki-ney kamon ma piynay orok se lira ey. Donki-ney sohokwe peyr uwr prueyn lie iwak nak-anio pa. Hohkwe kahror nok, erey hiy-e. 3Seyr uwr prueyn hehe senkin mesopok ankin, "Hohkwe senkin panoke lon o?" Hye senkin kwa me-kow, "Hakamay hiykwe mey non, po masaw-hiy-e a."
4Hohkwe sa seme ley, sa donki-ney kamon yerki mon lwak se lira, a yerki-wouk kamon mon piynay. Hoh donki-ney sehe kahror menkin, 5uwrsa har serey ma nakrok hom mesopok, "Hohkwe penkin lon o, donki-ney sehe ma kahror sohokwe?"
6Hohkwe sa Jisas hiy hehe ma mekow senkin lonuayk me. Uwrsa somokwe sa hehe seme isay ha. 7Hohkwe donki-ney sehe Jisas so owh mon hiy-e nok, hmo saket me donki-ney so eir mon linon say nok, Jisas hiy donki-ney so eir mon ar-iwak. 8Sa uwrsa ompuay homkwe hmo omeme owh ko me yerki mon seyp okronay nok, sei, har homkwe now-kueim wueir ko me ka-okiama okyaw nok nok, yerki mon seyp okronay. 9Uwrsa peyr ma ley o, meyki ma pyay o, hom lowpwarowp sa yu senkin nuwnak-aun sian me,
"God se lowk nakie e. Uwr, Hakamay so uru non ma le ohokwe, God hiy ka hiy-mon ihey.
10God hiykwe king Devit, hromo aio so Wayr-hre-yier ma le se hyo hiymon yor ke ka kow. God se kokwe ayaw-ar mon lowk nakie e!" Sng 118:25-26
11Jisas hiy Jerusalem mon lyawriy nok, God so a mon lyawriy nok, omeme lowpwarowp me lira sahre-ahre. Sawk eyrowpwar ma lwak se hokuaw, hiykwe sa ki-wayh iha seys mu nareysyar me nion Betani mon ley wayr nayr.
Jisas hiy now fik se ma hruo som kawk hiy non
(Mat 21:18-19)
12Leikmon, hom Betani se lokriy hain menkin, Jisas hiykwe siowp lokrue. 13Hiykwe now fik kamon ma kraiar non meiaw mon lwak se lira, sa hiykwe i non lwak ame ley ira liok. Sawk hiy ohriar lwak menkin, hiykwe ma me-aw lira, payhokuaw sohokwe fik-i leip enekwei korey. *14Jisas hiy now fik sehe kiy-me, "Unsaney prueyn hno i me ma-la ey korey." Hiy senkin ma me hokwe, hyo ki-wayh homkwe lonuayk.
Jisas hiykwe uwr, omeme God so a mon ma nak-way me me-su ha
(Mat 21:12-17; Luk 19:45-48; Jon 2:13-22)
15Hom Jerusalem mon lousne menkin, Jisas hiykwe God so a mon ley nok, uwrsa omeme serey ma nakway o, omeme serey ma isay nakway o, seme me-su ha. Hiykwe mein-owon me non-sawos uwr mo tebol o, woukmow me ma isay nakway uwr mo sia o, seme koum say kow nok, 16unsaney prueyn se, omeme God so a-yier mon hremon linon nakey-neyney hain e ipan pase lon e. 17Sei, hiykwe sa uwrsa me senkin hiymon sorasor,
"Mamey porih mon kokwe God hiykwe senkin me, 'Hano a hokwe, uwrsa kipay lowpwarowp ko mo God se mesopok-a ok me ey.'
Sawk homkwe yokun-uwr mo lwon-kwawk sue a po mon ousne." Ais 56:7; Jer 7:11
18Pris karmay o, sow ke hiymon sorasor uwr o, hom senkin lonuayk menkin, hom pau yerki har Jisas se lokin kwor ey me kiynuw-pawk. Homkwe Jisas se hok, payhokuaw uwrsa popua hay somokwe, Jisas so hiymon sorasor yor ke nuw-preiryay nanpanan. *
19Eyrowpwar-ar lwak menkin Jisas o, hyo ki-wayh o, homkwe yier aiopey hay Jerusalem se lokriy hain.
Now-fik so ok ko meyk-ar
(Mat 21:20-22)
20Leikmon leisnon hokwe, hom yerki se ley menkin, homkwe sa now fik se lira. Now fik sohokwe papo som, meyk sok som ha sohokwe, suwr. 21Pita hiykwe sa sehe ma-nanpanan, sa Jisas se sehe kiy-me, "Hiymon sorasor uwr ara, kwa lira, now fik hwon ma hruo-yay kow hokwe papo som."
22Jisas hiy lonuayk me, "God se nanpanan kiykiy-ay e. 23Hakwe hme ok-ar kiy-mekow, hmo prueyn mnuw ehe senkin posokwaw me e, 'Hunkwe lok-sian nok, hunkiaw-ayay sour-yawp-ar mon maka-lway swakeyn,' seyr hiykwe uron imnok amnok nan lopa, seyr senkin nak-nanpanan kiykiy-ay ankin, hiy pay se me e, suw mo senkin lousne, suw hyekwe mo senkin lousne. * 24Sohiy so hokuaw kokwe, hakwe hme senkin mekow, hom God se pay se mesopok e, homkwe senkin nanpanan kiykiy-ay e, homkwe po lonok, sa hom pay se mesopok e, suw hmekwe mo kow. * 25Enekwei hom God se pay se lorok mesopok e, homkwe unsaney prueyn hme yor piap penkin ke mon e, hyekwe sehe lorionay kow e, hmo Aio nonkumey mon ma lwak hiy hmo yor piap me ka lorionay kow."* 26+
Jisas so hiy-wayr krai se ma mesopok hiy non
(Mat 21:23-27; Luk 20:1-8)
27Hom yier Jerusalem mon ma-lousne, sa Jisas hiy God so a mon lanio kwawk nonaw, pris karmay o, sow ke hiymon sorasor uwr o, uwr hakamay o, homkwe Jisas so owh mon le nok, 28hye mesopok, "Mey hwon ma meio somokwe, hunkwe hiy-wayr krai penkin non meio o? Hai, hnekwe mey seme meio ey hokwe, hiy-wayr krai posokwaw kow so?"
29Jisas hiy lonuayk me, "Hakwe hme mesopok kamon senkin mesopok ey. Homkwe hane mekow ankin, mey ha ma meio mokwe, hakwe hiy-wayr krai penkin non meio e, hakwe hme mekow ey. 30Jon so hu mon prouk mey kokwe, God so mon po le pak, uwr ki ko mo owh ko ke po le pak?"
31Homkwe homkiaw-aw lohruw-a nok, me, "Hromkwe penkin kiy-me ey mo? Hrom senkin me ankin, 'God so mon le', hiykwe sa senkin kiy-mesopok a, 'Hai, homkwe sa Jon so ok me nanpanan kiykiy-ay pa panoke lwak mo?' 32Sawk hrom senkin me ankin, 'Unsaney ki ko mo owh ko ke le,' uwrsa popua hay homkwe sa hreme aw lono lak." (Homkwe uwrsa me hok, payhokuaw uwrsa lowpwarowp homkwe senkin nanpanan, Jon hiykwe mo profet.)
33Sa homkwe Jisas se senkin seme mekow, "Hromkwe nonkway lwak pey."
Jisas hiy me, "Ha seyn, mey, ha ma meio mokwe, hakwe hiy-wayr krai penkin non meio e, hakwe hme liy mekow ley."